ไฟแนนซ์ทูเดย์
วิรุฬ เตชะไพบูลย์ รมช.คลัง ในฐานะที่กำกับธนาคารอาคารสงเคราะห์ (ธอส.)
16 ก.ย. 2554

วิรุฬ เตชะไพบูลย์ รมช.คลัง ในฐานะที่กำกับธนาคารอาคารสงเคราะห์ (ธอส.)
โดย..ภูคา 
ขออุบเรื่องปล่อยกู้ซื้อบ้านหลังแรกให้ดอกเบี้ย 0% ส่วนจะนาน 3 ปี หรืออาจจะ 5 ปียังไม่มีคนกล้าฟันธง ด้าน ธอส.เองก็ไม่ไหวถ้าจะให้แบกรับภาระดอกเบี้ยเอง เพราะงานนี้ทางกระทรวงการคลังฟันธงแล้วว่า โครงการบ้าน 0% ไม่ใช่นโยบายของรัฐบาล ทั้งๆ ที่ก่อนหน้านี้ พ.ต.ท.ทักษิณ ชินวัตร อดีตนายกรัฐมนตรี เคยโฟนอินบอกพี่น้องชาวเสื้อแดงว่าจะให้บ้าน 0% นานกว่าที่ประชาธิปัตย์เคยทำมาก่อน
แต่อะไรก็พลิกกันได้ เพราะ วิรุฬ แย้มเรื่องบ้าน 0% ต้องรอให้ทางกระทรวงการคลังออกมาตรการภาษีบ้านหลังแรก 3 แสนบาทก่อนว่าจะออกมาเป็นหมู่หรือจ่า จะวุ่นเหมือนกับเรื่องการคืนภาษี 1 แสนบาทให้กับคนที่ซื้อรถคันแรกหรือไม่ หลังจากนั้นค่อยว่ากันอีกที




ท่ามกลางสถานการณ์น้ำท่วม ดินโคลนถล่ม จนทำนาข้าวเสียหายหลายแสนไร่ แต่รัฐบาลยังประกาศกร้าวว่าจะรับจำนำข้าวทุกเมล็ดจำนวน 24 ล้านตัน ด้วยเม็ดเงินมหาศาลถึง 4 แสนล้านบาท เท่ากับเป็นการเปิดนโยบายอ้ากว้างไว้รอข้าวนุ่งโสร่งจากประเทศเพื่อนบ้านเข้ามาสวมสิทธิรับจำนำแทน
ที่ผ่านมาค่าเฉลี่ยโครงการรับจำนำที่เคยทำได้แบบเต็มพิกัดนั้นเต็มที่ได้ 10 กว่าล้านตัน ก็แทบจะไม่มีโกดังกลางไว้เก็บข้าวแล้ว ที่สำคัญ ถ้ารับจำนำข้าวมากกว่านี้ก็เท่ากับเป็นการเพิ่มปัญหาอีกเท่าตัว ทั้งเรื่อง ทุจริต สวมสิทธิ สต๊อกลม 
นอกจากนี้เสียงเตือนจาก ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ก็ไม่ควรละเลยเรื่องที่แสดงความเป็นห่วงการรับจำนำข้าวในราคาที่สูงเกินจริง อาจจะส่งผลกระทบต่อยอดการส่งออกข้าวให้ลดลง เพราะสูญเสียความสามารถในการแข่งขันทางด้านราคา ประกอบกับไทยไม่ได้เป็นเจ้าตลาดเพียงแห่งเดียว อีกทั้งข้าวยังเป็นสินค้าที่สามารถทดแทนได้แบบนี้แล้ว ท่านรองนายกฯ กิตติรัตน์ ณ ระนอง จะว่ายังไงขอรับกระผม ในทางนโยบายแล้วจะไม่สนเป็นผู้นำตลาดข้าว แต่จะเน้นทำให้เกษตรกรมีรายได้เพิ่มอย่างเดียวคงไม่ได้มั๊งคุณเพ่